Forsætisráðherra Búlgaríu sakar Rússa um fjárkúgun og alvarlegt brot á samningum eftir að þeir hættu að dæla jarðgasi til landsins. Hann segir að Búlgarar hafi verið viðbúnir því að skrúfað yrði fyrir rússneska gasið.
Rússnesk stjórnvöld ítrekuðu í dag að útflutningur á gasi til Búlgaríu og Póllands hefði verið stöðvaður, þar sem greiðslur fyrir það hefðu ekki borist í rúblum. Forsætisráðherra Búlgaríu sakar Rússa um fjárkúgun og alvarlegt brot á samningum eftir að skrúfað var fyrir gasið í dag.
Kiril Petkov, forsætisráðherra Búlgaríu, var ómyrkur í máli í garð Rússa þegar hann ræddi við fréttamenn fyrir ríkisstjórnarfund í Sofiu í morgun. Hann sagði að Búlgarar ætluðu ekki að beygja sig fyrir auðgunarbrotum þeirra. Allir samningar við rússneska ríkisolíufélagið Gazprom yrðu teknir til endurskoðunar, þar á meðal heimild til þeirra til að dæla gasi til annarra Evrópuríkja um búlgarskt land. Hann sagði að ekki kæmi til þess að gas yrði skammtað til almennra notenda. Stjórnvöld hefðu verið viðbúin aðgerðum Rússa og ynnu að því að kaupa gas frá öðrum en Rússum.
Stjórnvöld í Kreml ítekuðu í dag að skrúfað hefði verið fyrir gas til Búlgaríu og Póllands frá og með deginum í dag þar sem greiðslur fyrir það hefðu ekki borist í rúblum. Dmitry Peskov, talsmaður stjórnarinnar, sagði að þess væri krafist af óvinveittum þjóðum sem beittu Rússa efnahagslegum þvingunum. Pólverjar sögðu í gærkvöld að gas ætti ekki eftir að skorta á pólskum heimilum. Rúmlega helmingur gass sem Pólverjar fluttu inn fyrstu þrjá mánuði þessa árs kom frá Rússlandi. Þeir hafa að undanförnu keypt gas í auknum mæli frá Sameinuðu arabísku furstadæmunum.
Forsætisráðherra Búlgaríu sakar Rússa um fjárkúgun og alvarlegt brot á samningum eftir að þeir hættu að dæla gasi til landsins. Hann segir að Búlgarar hafi verið viðbúnir því að skrúfað yrði fyrir rússneska gasið. 